Meghan 'vlug' na Kanada, los Harry in Brittanje | Netwerk24
10 Januarie 2020 08:57
Meghan, die hertogin van Sussex, het haar man, prins Harry, in Brittanje agtergelaat en teruggegaan na Kanada nadat 'n bom oor hul kop gebars het omdat hulle wil wegbreek van die koninklikes.
Harry en Meghan het dié aankondiging Woensdagaand gedoen nadat die Britse poniekoerant The Sun in 'n eksklusiewe artikel onthul het dat die twee planne beraam om as senior lede van die koninklike gesin uit te tree.
Enkele ure nadat die artikel verskyn het, het Harry en Meghan 'n aankondiging op Instagram gedoen dat hulle finansieel onafhanklik wil word.
Buckingham-paleis het hierna in 'n baie kort verklaring gesê dat dié besprekings in 'n vroeë stadium is en dat dit tyd gaan neem omdat dit baie gekompliseerd is.
Bronne het tóé onthul dat die koninklike gesin seergemaak voel omdat Harry en Meghan hul besluit glad nie met die familie bespreek het nie.
Verskeie bronne het egter intussen berig Meghan is terug na Kanada nadat Harry en Meghan hul Desembervakansie in Kanada deurgebring het.
e-Online berig Meghan is reeds in Kanada nadat sy net drie dae in Engeland was en hul seun, Archie Harrison Mountbatten-Windsor, was nooit saam met sy ouers terug na Engeland nie. Hy het by Meghan se beste vriendin, Jessica Mulroney, en 'n oppasser in Kanada agtergebly.
'n Bron het aan The Sun gesê Meghan het Archie in Vancouver gelos omdat sy Brittanje net gaan "besoek" het.
The Sun berig Harry bly vir eers in Londen om sy ouma, koningin Elizabeth, sy pa, prins Charles, en sy broer, William die hertog van Cambridge, oor hul besluit te spreek.
"Sy wil teruggaan 'huis toe' na Archie," sê die bron.
Die BBC berig daar is opdrag gegee dat senior personeel in die koninklike familie met die Sussex-paartjie en die regering moet saamwerk sodat hulle binne dae 'n oplossing vir Harry en Meghan se besluit kan vind.
Nadat Harry en Meghan aangekondig het dat hulle wil uittree, het die hutswoord #Megxit internasionaal 'n besprekingspunt geword.